Ir-Regolament tal-Kunsill (KEE) Nru 2457/78
tas-16 ta’ Ottubru 1978
dwar il-konklużjoni tal-Ftehim fl-għamla ta’ skambju ta’ ittri bejn il-Komunità Ekonomika Ewropea u r-Repubblika tat-Tuneżija dwar ċerti nbejjed li joriġinaw fit-Tuneżija u li huma intitolati għal denominazzjoni ta’ oriġini
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 113 tiegħu,
Wara li kkunsidra r-rakkomandazzjoni mill-Kummissjoni,
Billi l-Ftehim ta’ Kooperazzjoni bejn il-Komunità Ekonomika Ewropea u r-Repubblika tat-Tuneżija [1] ġie ffirmat fil-25 ta’ April 1976;
Billi l-Ftehim Interim [2] iffirmat fl-istess ġurnata daħal fis-seħħ fl-1 ta’ Lulju 1976 bil-għan li jiġu implimentati bil-quddiem id-disposizzjonijiet kummerċjali tal-Ftehim ta’ Kooperazzjoni;
Billi l-Ftehim għandu jiġi approvat fil-forma ta’ skambju ta’ ittri, kif imsemmi fl-Artikolu 20(2) tal-Ftehim ta’ Kooperazzjoni u l-Artikolu 13(2) tal-Ftehim Interim dwar l-applikazzjoni ta’ l-arranġamenti li jiddisponu għalihom l-Artikoli msemmija rigward inbid intitolat għal denominazzjoni ta’ oriġini skond il-liġi Tuneżina u eżentat minn dazji tad-dwana fuq importazzjoni fil-Komunità fil-limiti ta’ kwota annwali tat-tariffa tal-Komunità ta’ 50000 ettolitri,
ADOTTA DAN IR-REGOLAMENT:
Artikolu 1
Il-Ftehim fil-għamla ta’ skambju ta’ ittri bejn il-Komunità Ekonomika Ewropea u r-Repubblika tat-Tuneżija dwar ċerti nbejjed li joriġinaw fit-Tuneżija u li huma intitolati għal denominazzjoni ta’ oriġini huwa b’dan approvat f’ isem il-Komunità.
It-test ta’ dan il-Ftehim huwa mehmuż ma’ dan ir-Regolament.
Artikolu 2
Il-President tal-Kunsill huwa b’dan awtorizzat li jinnomina l-persuna bis-setgħa li tiffirma l-Ftehim biex jorbot lill-Komunità.
Artikolu 3
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-16 ta’ Ottubru 1978.